Lipšic, Daniel, poslanec NR SR (2015-05-13):
Ďakujem veľmi pekne. Vážené pani kolegyne, vážení páni kolegovia, ja by som mal len jeden pozmeňujúci návrh, ktorý o chvíľku predložím, pretože v princípe ten návrh zákona zabudol na jednu dôležitú kategóriu športovcov. Síce zahŕňa ľudí, ktorí majú postihnutie fyzické, ale nezahŕňa ľudí s postihnutím mentálnym. A MOV už dávnejšie uznala organizáciu Špeciálne olympiády. A ja prednesiem ten pozmeňujúci návrh. Najskôr poviem ale možno pár poznámok k tým polemikám. Ja chápem motiváciu toho zákona, keď špičkoví športovci, ktorí sa pripravovali od proste veľmi skorého veku na svoju kariéru, a teda nemajú inú profesiu ako šport, ktorej by sa mohli venovať a ktorú by mali ako svoje živobytie, tak po skončení aktívnej kariéry, pokiaľ netrénujú, tam ich možnosť uplatnenia je limitovaná, až na možnože nejaké výnimky, ktoré sú naozaj výnimočné a svetoznáme. A tam práve, naopak, tá vrcholná kariéra im umožňuje vstúpiť do ďalšieho pôsobenia, ktoré môže byť aj finančne veľmi zaujímavé. Ale asi na malom Slovensku to tak nie je štandardne. Čiže to asi viedlo navrhovateľa k predloženiu návrhu zákona. Samozrejme, niekde sa musí urobiť čiara v zásade, nie je predsa možné vymenovať menovite, kto by to mal mať alebo nemal mať. A keď sa urobí čiara, ktorá v zákone musí byť, tak vždy z toho niekto vypadne, u koho by sme boli radi, keby tam bol, ale inak to asi vo všeobecne záväznom právnom predpise urobiť nejde. Ale fakt je, že ak teda to majú navrhovatelia premyslené, tak čo mňa a aj moju kolegyňu, našu bývalú kolegyňu Janku Žitňanskú prekvapilo, trochu bolo, že sa nemyslelo na ľudí s mentálnym postihnutím, lebo ak myslíme na paralympijské a deaflympijské hry, tak by sme asi mali myslieť na Svetové hry Špeciálnych olympiád. A k tomu bude smerovať môj pozmeňujúci návrh, ktorý by som teraz rád prečítal a potom ho odovzdám pánovi spravodajcovi. Pozmeňujúci návrh k návrhu zákona o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov. Zákon o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení v znení neskorších predpisov sa mení a dopĺňa takto: Článok I: Po prvé. § 1 znie: „Tento zákon upravuje poskytovanie príspevku športovému reprezentantovi (ďalej len „príspevok“) ako štátnej sociálnej dávky, ktorej účelom je finančne zabezpečiť športovca, ktorý ako športový reprezentant Česko-slovenskej republiky, Česko-slovenskej socialistickej republiky, Českej a Slovenskej Federatívnej Republiky alebo Slovenskej republiky získal medailové ocenenie na olympijských hrách, paralympijských hrách, deaflympijských hrách, Svetových hrách Špeciálnych olympiád, majstrovstvách sveta, majstrovstvách Európy alebo Európskych hrách Špeciálnych olympiád.„ Po druhé. V § 2 ods. 1 písm. a) body 1 a 2 znejú: „1. zlatú medailu (1. miesto), striebornú medailu (2. miesto) alebo bronzovú medailu (3. miesto) na olympijských hrách, paralympijských hrách, deaflympijských hrách alebo Svetových hrách Špeciálnych olympiád, 2. zlatú medailu (1. miesto) na majstrovstvách sveta alebo majstrovstvách Európy v športovej disciplíne zaradenej Medzinárodným olympijským výborom na olympijských hrách, Medzinárodným paralympijským výborom na paralympijských hrách, Medzinárodným výborom športu pre nepočujúcich na deaflympijských hrách, bezprostredne predchádzajúcich majstrovstvám sveta alebo majstrovstvám Európy, alebo zlatú medailu (1. miesto) na Európskych hrách Špeciálnych olympiád.“ Zdôvodnenie. V roku 1988 bola Medzinárodným olympijským výborom uznaná organizácia Špeciálne olympiády, ktorá sa venuje športu ľudí s mentálnym zdravotným postihnutím, pre ktorých sú v štvorročných cykloch usporadúvané svetové a európske hry Špeciálnych olympiád. Týchto podujatí sa zúčastňujú aj športovci s mentálnym postihnutím zo Slovenskej republiky a dosahujú na nich medailové umiestnenie. Navrhuje sa preto týmto pozmeňujúcim návrhom zaradiť aj týchto ocenených športovcov do okruhu športovcov, ktorým by vznikol nárok na príspevok tak ako aj iným medailistom z medzinárodných podujatí navrhovaných zákonom. Ja odovzdám teda návrh pánovi spravodajcovi. (Odovzdanie pozmeňujúceho návrhu spravodajcovi.). Ja chápem, že teraz bol predložený pozmeňujúci návrh, aby dostávali ten príspevok aj držitelia strieborných a bronzových medailí na majstrovstvách sveta aj Európy. Takže by bolo potrebné to akoby doplniť. Ale ak je vôľa, tak nech sa urobí ešte pozmeňujúci návrh nový, pričom dá sa k tomu kedykoľvek otvoriť znovu rozprava. Ale zdá sa mi byť dôležité, aby sme vyslali signál, že dávame na jednu úroveň zdravých olympionikov a zároveň ľudí, ktorí majú telesný hendikep, ale aj mentálny hendikep. Je to veľmi dôležité. A myslím si, že civilizovanosť spoločnosti sa často posudzuje aj podľa toho, ako sa správa k ľuďom, ktorí majú určité zdravotné postihnutie, opakujem, či fyzické alebo mentálne. A myslím, že by sme vyslali nie celkom dobrý signál, ak by sme ľudí s mentálnym postihnutím, ktorí majú hry porovnateľné s paralympiádou a s deaflympiádou akceptované MOV, z tohto celého akoby vynechali. Pritom som presvedčený o tom, že táto krajina dáva strašne veľa finančných prostriedkov niekedy ľuďom, ktorí sú v ťažkom životnom postavení z vlastnej viny. A je to polemické, či to niekedy je efektívne. A máme veľký dlh voči ľuďom, ktorí sú v ťažkej životnej situácii bez vlastnej viny, ktorí sú zdravotne postihnutí, opakujem, či telesne alebo mentálne. Takže bol by som veľmi rád, keby sme týmto vyslali signál, keďže návrh zákona zjavne v parlamente prejde, že chceme rovnoprávne zaobchádzať aj so športovcami, ktorí majú či fyzické alebo mentálne postihnutie. Ďakujem veľmi pekne.